Document ID: 32004R0028

Uredba Komisije (ES) št. 28/2004
z dne 5. januarja 2004
o izvajanju Uredbe (ES) št. 1177/2003 Evropskega parlamenta in Sveta o statistiki Skupnosti o dohodku in življenjskih razmerah (EU-SILC) v zvezi s podrobno vsebino vmesnega in končnega poročila o kakovosti
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1177/2003 Evropskega parlamenta in Sveta z dne 16. junija 2003 o statistiki Skupnosti o dohodku in življenjskih razmerah (EU-SILC) [1] in zlasti člena 15(2)(b) Uredbe,
ob upoštevanju naslednjega:
(1) Uredba (ES) št. 1177/2003 je določila skupni okvir za sistematično pripravljanje statističnih podatkov Skupnosti o dohodku in življenjskih razmerah, ki obsegajo primerljive in aktualne presečne in vzdolžne podatke o dohodku ter o stopnji in strukturi revščine in socialne izključenosti na državni in evropski ravni.
(2) V skladu s členom 15(2)(b) Uredbe (ES) št. 1177/2003 so potrebni izvedbeni ukrepi za določitev podrobne vsebine vmesnega poročila v zvezi s presečnimi kazalniki, ki temeljijo na presečni komponenti EU-SILC, in za določitev podrobne vsebine končnega poročila, osredotočenega na notranjo natančnost, ki obsega tako presečno kakor tudi vzdolžno komponento.
(3) Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Opredelitve, ki se uporabljajo v vmesnem in končnem poročilu o statistiki Skupnosti o dohodku in življenjskih razmerah (EU-SILC), so določene v Prilogi I.
Člen 2
Merila vrednotenja kakovosti in podrobna vsebina vmesnega poročila o kakovosti, ki ga pripravijo države članice, v zvezi s skupnimi presečnimi kazalniki EU, ki temeljijo na presečni komponenti EU-SILC, so opredeljena v Prilogi II.
Člen 3
Merila vrednotenja kakovosti in podrobna vsebina končnega poročila o kakovosti, ki ga pripravijo države članice, v zvezi s skupnimi presečnimi in vzdolžnimi komponentami EU-SILC, osredotočenimi na notranjo natančnost, so opredeljena v Prilogi III.
Člen 4
Vsebina primerjalnega vmesnega in končnega poročila o kakovosti, ki ju pripravi Komisija (Eurostat), je opredeljena v Prilogi IV.
Člen 5
Ta uredba začne veljati 20. dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. januarja 2004

Labels: 0
19